KOMISSION ASETUS (EU) 2019/552,

annettu 4 päivänä huhtikuuta 2019,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse atsoksistrobiinin, bisyklopyronin, klormekvatin, syprodiniilin, difenokonatsolin, fenpropimorfin, fenpyroksimaatin, fluopyramin, fosetyylin, isoprotiolaanin, isopyratsaamin, oksamyylin, protiokonatsolin, spinetoramin, trifloksistrobiinin ja triflumetsopyriimin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan,

sekä katsoo seuraavaa:

(1) Codex Alimentarius -komissio antoi 6 päivänä heinäkuuta 2018 atsoksistrobiinin, bisyklopyronin, klormekvatin, syprodiniilin, difenokonatsolin, fenatsakiinin, fenpropimorfin, fenpyroksimaatin, flonikamidin, fluopyramin, flupyradifuronin, fosetyylin, imatsamoksin, imatsapyyrin, isoprotiolaanin, isopyratsaamin, oksamyylin, pikoksistrobiinin, protiokonatsolin, kvinklorakin, saflufenasilin, spinetoramin, tebukonatsolin, trifloksistrobiinin ja triflumetsopyriimin jäämien uudet Codex-enimmäismäärät (CXL-arvot) (2).

(2) Näille aineille oli vahvistettu jäämien enimmäismäärät asetuksen (EY) N:o 396/2005 liitteissä II ja III lukuun ottamatta bisyklopyronia ja triflumetsopyriimia, joille ei vahvistettu erityisiä jäämien enimmäismääriä ja joita ei sisällytetty mainitun asetuksen liitteeseen IV, joten niihin sovelletaan asetuksen 18 artiklan 1 kohdan b alakohdassa vahvistettua oletusarvoa 0,01 mg/kg.

(3) Euroopan parlamentin ja neuvoston asetuksen (EY) N:o 178/2002 (3) 5 artiklan 3 kohdassa säädetään, että voimassa olevat tai pian voimaan tulevat kansainväliset standardit on otettava huomioon elintarvikelainsäädäntöä kehitettäessä tai mukautettaessa, paitsi jos kyseiset standardit tai niiden asiaa koskevat osat olisivat tehoton tai epäasianmukainen keino elintarvikelainsäädännön laillisten tavoitteiden saavuttamiseksi tai jos niiden huomioimatta jättäminen on tieteellisesti perusteltua tai jos niistä seuraisi unionissa asianmukaiseksi määritellystä tasosta poikkeava suojelun taso. Lisäksi mainitun asetuksen 13 artiklan e alakohdan mukaisesti unioni edistää kansainvälisten teknisten standardien ja elintarvikelainsäädännön välistä yhdenmukaisuutta varmistaen samalla, että unionissa käyttöön otettua suojelun korkeaa tasoa ei alenneta.

(4) Unioni esitti Codexin torjunta-ainejäämäkomitealle ehdotettuja jäämien Codex-enimmäismääriä koskevan varauksen (4) seuraavien torjunta-aineiden ja tuotteiden yhdistelmien osalta: bisyklopyroni (nisäkkäiden muut syötävät osat), difenokonatsoli (siemenhedelmät, riisi), fenatsakiini (kaikki tuotteet), fenpropimorfi (banaani), fenpyroksimaatti (päärynät, kurkut, melonit, paprikat, kahvipavut, sitrushedelmät, eläintuotteet), flonikamidi (kaikki tuotteet), fluopyrami (maito, riisi, kuivatut herneet), flupyradifuroni (kaikki tuotteet), imatsamoksi (kaikki tuotteet), imatsapyyri (kaikki tuotteet), oksamyyli (kurkku, kesäkurpitsa), pikoksistrobiini (kaikki tuotteet), kvinklorakki (kaikki tuotteet), saflufenasili (kaikki tuotteet), spinetorami (avokado, luumut, eläintuotteet), tebukonatsoli (kaikki tuotteet) ja trifloksistrobiini (keräkaalit).

(5) Atsoksistrobiinin, bisyklopyronin, klormekvatin, syprodiniilin, difenokonatsolin, fenpropimorfin, fenpyroksimaatin, fluopyramin, fosetyylin, isoprotiolaanin, isopyratsaamin, oksamyylin, protiokonatsolin, spinetoramin, trifloksistrobiinin ja triflumetsopyriimin jäämien Codex-enimmäismäärät, joita ei ole mainittu johdanto-osan 4 kappaleessa, olisi sen vuoksi sisällytettävä asetukseen (EY) N:o 396/2005 jäämien enimmäismäärinä lukuun ottamatta tapauksia, joissa ne koskevat tuotteita, joiden osalta enimmäismäärää ei vahvisteta kyseisen asetuksen liitteessä I, tai joissa ne vahvistetaan nykyisiä jäämien enimmäismääriä alemmalle tasolle. Kyseiset jäämien Codex-enimmäismäärät ovat turvallisia unionin kuluttajien kannalta (5).

(6) Tehoainetta kaliumfosfonaatit sisältävän kasvinsuojeluaineen käyttöä karhunvatukoihin, vadelmiin, pensasmustikoihin, herukoihin, karviaisiin ja mustaseljan marjoihin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien fosetyylin jäämien enimmäismäärien muuttamiseksi.

(7) Asetuksen (EY) N:o 396/2005 8 artiklan mukaisesti asianomainen jäsenvaltio arvioi kyseisen hakemuksen, ja arviointiraportti toimitettiin komissiolle.

(8) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemuksen ja arviointiraportin ja tarkasteli etenkin kuluttajille ja tarpeen mukaan eläimille aiheutuvia riskejä ja antoi perustellun lausunnon ehdotetuista jäämien enimmäismääristä (6). Se toimitti lausunnon hakijalle, komissiolle ja jäsenvaltiolle sekä julkisti sen.

(9) Elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijan pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineen toksikologisia ominaisuuksia koskevat uusimmat tiedot. Kaikkien tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisten tuotteiden suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(10) Elintarviketurvallisuusviranomaisen perustellun lausunnon pohjalta ja tarkasteltavana olevan asian kannalta merkitykselliset tekijät huomioon ottaen asianmukaiset muutokset jäämien enimmäismääriin ovat asetuksen (EY) N:o 396/2005 14 artiklan 2 kohdan vaatimusten mukaiset.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 4 päivänä huhtikuuta 2019. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf.

Elintarvikestandardeja koskeva FAO:n ja WHO:n yhteisohjelma, Codex Alimentarius -komissio. Lisäys II. 41. kokous. Rooma, Italia, 2.–6. heinäkuuta 2018.

(3) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1).

(4) Euroopan unionin huomautuksia Codexin yleiskirjeeseen CL 2018/39-PR: https://ec.europa.eu/food/sites/food/files/safety/docs/codex_cac_41_cl_2018-39-pr.pdf.

(5) Scientific support for preparing an EU position in the 50th Session of the Codex Committee on Pesticide Residues (CCPR). EFSA Journal 2018;16(7):5306.

(6) Elintarviketurvallisuusviranomaisen tieteelliset raportit ovat saatavilla verkossa: http://www.efsa.europa.eu:

Reasoned opinion on the modification of the existing maximum residue levels for potassium phosphonates in certain berries and small fruits. EFSA Journal 2018;16(9):5411.